חוק לתיקון פקודת בריאות העם (מס' 34), התש"ף-2020
הצעת חוק ממשלתית, הכנסת ה-23
פורסם: ספר החוקים, חוברת 2848, עמ' 428, 2020-08-31T00:00:00+03:00
החוק מעגן בפקודת בריאות העם עבירות פליליות ועבירות מינהליות בשל הפרתן של הוראות הקבועות בצו בריאות העם (נגיף הקורונה החדש) (בידוד בית והוראות שונות) (הוראת שעה), התש"ף-2020: חובת בידוד, איסור הגעה לבידוד בתחבורה ציבורית, חובת דיווח על בידוד וחובת עטיית מסכה. כמו כן קובע החוק מי הגורמים המוסמכים לפיקוח על עבירות אלה, מהן הסמכויות של אותם גורמים, וכי הסמכויות יופעלו בהתאם למדיניות פיקוח אחידה, וכן קובע חובת דיווח חודשית לוועדה על האכיפה שננקטה.
לנוכח קביעת נפקות פלילית להוראות האמורות בצו בידוד ביתר, עוגן בחוק מנגנון פיקוח פרלמנטרי על כל תיקון עתידי שייעשה בצו בידוד בית לגבי אותן הוראות, כשנקבע מצד אחד כי התיקון יכול להיכנס לתוקפו אף לפני שניתן לו אישור ועדה, ומצד שני כי הוועדה רשאית שלא לאשר את התיקון או לקצר את תקופת תוקפו, וכי כל תיקון שלא אושר במועדים שנקבעו לכך על ידי הוועדה או על ידי מליאת הכנסת יפקע והאחריות הפלילית לעשיית עבירות שנקבעו בו תבוטל רטרואקטיבית. החוק קובע גם חובת פרסום של התיקון והחובות על פיו בצורה נגישה לציבור.
נוסף על כך החוק קובע סמכות לדרישת מידע מסויים מאדם במסגרת חקירה אפידמיולוגית, וכן קובע כי חוקר אפידמיולוגי רשאי להסתייע בהפעלת סמכויותיו באדם אחר לרבות חייל, בתנאי שהגורם המסייע עבר הכשרה לכך, חתם על התחייבות לסודיות, פועל בפיקוח משרד הבריאות, ואינו מסייע בעניינו של אדם שהוא מכיר או עשוי להכיר. עוד נקבע כי אדם רשאי להודיע לגורם מסייע כי ימסור מידע רק לחוקר אפידמיולוגי. כמו כן קובע החוק הוראות לעניין שמירת המידע, הגבלת השימוש בו למטרת איתור מגעים של חולי קורונה וחובת שמירת המידע בסודיות.
הוראות החוק חלות כל עוד ההכרזה על הקורונה כמחלה מדבקת מסוכנת עומדת בעינה.